අතීතයේදී මෙරට පාපැදි තරග බිම දිග්විජය කළ ශූරයන්ගේ දස්කම් යළිත් ප්‍රදර්ශනය කෙරෙන ප්‍රවීණයන්ගේ පාපැදි සැණකෙළිය හෙට (17) පෙරවරු 8.00 සිට කොළඹ විහාර මහා දේවි උද්‍යානය වටා පැවැත්වේ.වෲම් ආයතනයේ අනුග්‍රහයෙන් ශ්‍රී ලංකා පාපැදි සම්මේලනය මෙහෙයවන මේ තරගාවලිය සංවිධානය කරනු ලබන්නේ ශ්‍රී ලංකා ප්‍රවීණයන්ගේ පාපැදි සංගමයයි.මීට දශක කිහිපයකට පෙර, එනම් 1960 සිට 2000 දක්වා ශ්‍රී ලාංකික පාපැදි තරග ක්ෂේත්‍රයේ සුපිරි තරු ලෙසින් බැබළුණු පාපැදි ශූරයන් ගණනාවක්ම මේ තරගය වෙනුවෙන් ඔවුන්ගේ පාපැදි යළි පණගන්වනු ඇති අතර ලේක් හවුස් ආයතනය විසින් එකළ පවත්වනු ලැබූ ඉතාමත් ජනප්‍රිය මෙන්ම ලොව ප්‍රධානතම පාපැදි තරගය වන ‘ප්‍රංශ සවාරියේ’ ශ්‍රී ලංකා තරගය ලෙසින් විරුදාවළිය ලත් ‘ලංකා සවාරිය’ ජයග්‍රහණය කළ පාපැදි ක්‍රීඩකයන් කිහිප දෙනෙකුද තරගකරුවන් අතර වෙති.‘ලංකා සවාරිය’ තෙවතාවක් ජයග්‍රහණය කළ ඒ.එම්.සුමනවීර හා බොනිෆස් පෙරේරා, සිවු වතාවක් ජාතික ශූරතාව දිනූ ලෙස්ලි රූපසිංහ, 1964 ලංකා සවාරිය ජයග්‍රාහක හා අමෙරිකාවේ ප්‍රධාන පාපැදි සමාජයක් නියෝජනය කළ ඇන්තනි සිමන්ස්, ලංකා සවාරිය තරගවලදී පළමු පස් දෙනා අතර සිටි ජේ.එල්.දූල්ලෑව හා දේව් නුගේරා, තරග රැසක් ජයගෙන ඇති නිහාල් කුලසේකර ඉරිදා තරග බිමේදී දැකගත හැකි ප්‍රවීණ ක්‍රීඩකයෝ වෙති.අන්තර් ජාලයෙන් මේ තරගාවලිය පිළිබඳව තතු දැනගත් දැන් විදෙස්ගතව සිටින හිටපු පාපැදි ශූරයන් සිවු දෙනෙකුද තරගයට සහභාගි වීම සඳහා දිවයිනට පැමිණෙන බවට දන්වා තිබේ.